የኢትዮጵያ አየር መንገድ የዓመቱ የአፍሪካ ምርጥ ተብሎ ሽልማት ተበረከተለት
የኢትዮጵያ አየር መንገድ የ2017 'ምርጥ የአፍሪካ አየር መንገድ' በመባል በአፍሪካ አቪዬሽን ባለስልጣን ተሸለመ።ሽልማቱ የተበረከተው በደቡብ አፍሪካ ጆሃንስበርግ በተካሄደው 26ኛው ዓመታዊ የአፍሪካ አየር መንገድ የፋይናንስ ኮንፈረንስና ኤግዚቢሽን ላይ ነው።የኢትዮጵያ አየር መንገድ በተከታታይ ያስመዘገበው ፈጣን ዕድገት፣ ለአፍሪካ አቪዬሽን ኢንዱስትሪ ዕድገት እያበረከተው ያለው አስተዋፅኦና አትራፊነቱ 'የአፍሪካ ምርጥ' አሰኝቶታል።የአየር መንገዱ የፋይናንስ ዋና አፊሰር አቶ መሰረት ቢተው አየር መንገዱ 'የአፍሪካ ምርጥ' ተብሎ እኤአ 2017 ሲሸለም የአሁኑ ለሁለተኛ ጊዜ መሆኑን ተናግረዋል።ሽልማቱ የአየር መንገዱ ሰራተኞችና የማኔጅመንት አባላት ጥረት ውጤት መሆኑን ገልጸው ሽልማቱ አፍሪካን ከተቀረው ዓለም ጋር በኢኮኖሚ ለማስተሳሰር የሚያደርገውን ጥረት ይበልጥ ማጠናከር እንደሚያስችለው ገልፀዋል።የአፍሪካ አቪዬሽን ባለስልጣን ዋና ዳይሬክተር ኒክ ፋዱግባ በሽልማት ስነ-ስርዓቱ ላይ እንዳሉት የኢትዮጵያ አየር መንገድ ባለፉት 12 ወራት መዳረሻዎቹን አስፋፍቷል።ሶስት የአውሮፕላን ጥገናና ማቆሚያ ቦታዎችን ገንብቷል፣ ከሌሎች የአፍሪካ አየር መንገዶች ጋር ያለውን ግንኙነትም አጠናክሯል።አየር መንገዱ በአቪዬሽን ኢንዱስትሪው ላይ የሚያጋጥሙ ፈተናዎችን ተቋቁሞ ትርፋማና ውጤታማ መሆን መቻሉ ለሽልማት እንዳበቃውም ዋና ዳይሬክተሩ ገልጸዋል።የኢትዮጵያ አየር መንገድ እንደ አውሮፓዊያኑ አቆጣጠር በ2025 የያዘውን ግብ ለማሳካት ትክክለኛ አቋም ላይ እንደሚገኝም አክለዋል።በዓመቱ በርካታ ሽልማቶችን ያገኘ ሲሆን የአፍሪካ አየር መንገድ ማህበርም የዓመቱ የአፍሪካ ምርጥ የአየር ትራንስፖርት ተቋም ብሎታል።ምርጥ የሰራተኞች ስብስብ፣ የካርጎ አገልግሎትና የደንበኞች ምርጫ አየር መንገዱ በዚህ ዓመት ካገኛቸው ሽልማቶች መካከል ይጠቀሳሉ- (ኢዜአ)።